

 REPUBLIKA HRVATSKA

VARAŽDINSKA ŽUPANIJA

 OPĆINA VINICA

 OPĆINSKO VIJEĆE

Klasa:024-03/24-01/02

Urbroj:2186-11-24-4

Vinica, 28. svibanj 2024.

**Z A P I S N I K**

s 21. sjednice Općinskog vijeća Općine Vinica, održane dana 28. svibnja 2024. godine, u prostorijama Općine Vinica, s početkom u 19,30 sati.

NAZOČNI VIJEĆNICI: Predrag Štromar, Krunoslav Kostanjevec, Ksenija Humek, Ivan Krajcer, Miroslav

 Kelemenić, Mirjana Jambriško, Božidar Šipek (Vinica), Marijan Mihalić, Ivana

 Mraković, Emil Jurič i Stjepan Tomašec,

ODSUTNI VIJEĆNICI: Ivan Kelemen i Božidar Šipek (Vinica Breg)

OSTALI NAZOČNI: dr.sc.Branimir Štimec, prof. , općinski načelnik

 Marjana Majhen, predsjednica Odbora za statutarno-pravna pitanja

 Ana Cvetko, pročelnica Jedinstvenog upravnog odjel a

 Željko Pajtak, savjetnik za financije i proračun

 Ljiljana Stokrajec, stručna suradnica za financije i računovodstvo

 Biserka Jakopanec, upravno-računovodstvena referentica,voditeljica zapisnika

Predsjednik Općinskog vijeća gospodin Štromar otvorio je sjednicu, pozdravio nazočne te je konstatirao da je sjednici prisutno jedanaest od trinaest vijećnika te da se mogu donositi pravovaljane odluke.

Nakon toga gospodin Štromar otvorio je tzv. aktualni sat, odnosno vrijeme za postavljanje vijećničkih pitanja.

Vijećnik gospodin Božidar Šipek prvo je čestitao predsjedniku Vijeća na produženom saborskom mandatu te je upitao načelnika u vezi brzog interneta, gdje se s tim stalo, jer čuje da dosta sad ima problema s tim i u Općini i da je to navodno sve kod suda pa ga zanima da li je to istina i tko će snositi odgovornost za to na kraju.

Načelnik gospodin Štimec odgovorio je da što se tiče brzog interneta tu su dvije situacije, jedna je da je Općina Vinica bila u konzorciju s Općinom Donja Voća i što je iz tog konzorcija izašla i tu je priča za Općinu Vinica završila. Što se tiče bivšeg načelnika Općine Donja Voća, on svako malo daje zahtjeve za pristup informacijama i s tim se zahtjevima postupa sukladno zakonu. Načelnik navodi da je bio na određenom ispitivanju, ali ne u vezi toga i da o tome ne može govoriti, ali tvrdi da prema Općini Vinica nije pokrenut nikakav sudski spor. Što se tiče ulaska u konzorcij s Gradom Lepoglava, dobiti će se potpuno besplatni Internet što se tiče Općine, a u trenutnoj fazi je odabran privatni investitor koji će ući u kompletnu investiciju. Prema riječima načelnika izišlo se iz bivšeg konzorcija gdje se trebalo platiti 2 milijuna kuna i biti toga vlasnik i sve skupa održavati, a prešlo se na varijantu gdje nije potrebno platiti ništa i gdje će građani dobiti brzi Internet, već je potpisan ugovor s privatnim partnerom i kroz godinu, dvije može se očekivati priključak na brzi Internet.

Vijećnik gospodin Ivan Krajcer upitao je zašto za područje Općine Vinica nije proglašena elementarna nepogoda od mraza, jer na terenu su se ljudi žalili osobito oni iz Goruševnjaka da imaju štetu pa ga zanima zašto to nije proglašeno.

Gospodin načelnik odgovorio je da osobno nije dobio takve upite. Načelnik se osvrnuo na prošlogodišnju elementarnu nepogodu od tuče, zbog čega je dva put bila proglašena elementarna nepogoda i gdje je Općina odradila cijeli postupak temeljem kojeg je šteta bila procijenjena na oko 2 milijuna Eura, a ukupna dobivena sredstva su bila vrlo mala. Kao primjer načelnik je naveo obitelj Hrženjak kojoj je stradala cijela kuća i šteta im je procijenjena na preko 50 tisuća Eura, a naknada štete je iznosila 2 tisuće Eura i nije baš bilo poznato po kojem se ključu to dijelilo.

Načelnik navodi da kad bi bila postojala kakva mogućnost sigurno bi se bilo zatražilo proglašenje elementarne nepogode i ovaj put.

Na ovu temu nadovezao se predsjednik Vijeća gospodin Štromar te je pojasnio da se šteta mora procijeniti i ona mora iznositi preko dva proračuna Općine da bi župan mogao proglasiti elementarnu nepogodu jer to proglašava župan, a ne načelnik. Gospodin Štromar napominje da štetu utvrđuje Povjerenstvo koje je za to imenovano, ali ako šteta nije preko dva proračuna i ako nije bilo zahtjeva, onda nitko ne može niti reagirati, a vrijednost dva proračuna mora biti stvarno velika nastala šteta.

Vijećnik Božidar Šipek upitao je jesu li prošle godine ljudi uopće dobili kakvu nadoknadu, na što je gospodin Štromar rekao da je načelnik prije odgovorio te je ponovio da je g. Hrženjak dobio 2 tisuće Eura.

Gospodin načelnik napomenuo je da su djelatnici skupili nešto novaca, osiguran mu je i kontejner, a uz to gospodin Hrženjak uzeo je kredit da sanira štetu.

Vijećnik Šipek upitao je, vezano uz ljude koji su prošle godine stradali u poplavi, da li se Općina uspjela što izboriti da im se pomogne.

Predsjednik Vijeća gospodin Štromar konstatirao je da je maloprije načelnik rekao da je obitelj Hrženjak dobila 2 tisuće Eura dok je još dvoje, troje oštećenika dobilo tisuću odnosno tisuću petsto Eura.

 Vijećnik Šipek smatra da se Općina trebala uključiti te organizirati neku pomoć, a ne pustiti ljude da se snalaze sami i da ulaze u kredite i sl. na što je vijećnica gospođa Mraković odgovorila kako smatra da je to stvar osiguranja vlastite imovine, što je izazvalo među vijećnicima oprečna mišljenja i kraću diskusiju o rizicima za koje je moguće sklopiti policu osiguranja.

Predsjednik Vijeća gospodin Štromar napomenuo je da se za iduću sjednicu priprema rebalans proračuna pa ako je moguće i ako vijećnici tako smatraju, mogu se osigurati sredstva, ali da se sve odradi po zakonu i za sve pod jednakim uvjetima da se omogući, da se ljudi mogu javiti.

Vijećnica gospođa Jambriško napomenula je da nije stradala samo imovine obitelji Hrženjak već je i gospođa Marija Kukec imala poplavljen cijeli stan i sve sanirala sama o svojem trošku.

Predsjednik gospodin Štromar rekao je da je ovdje prisutan gospodin Pajtak koji ipak najbolje zna situaciju pa je gospodin Pajtak upoznao vijećnike da je bilo zaprimljeno 108 zahtjeva, da su svi zahtjevi propisno obrađeni putem APIS-a na temelju dokumentacije te da su krajem godine odnosno 29.prosinca dobivena iz državnog proračuna određena sredstva, a na Internet stranici se vide Županije, Gradovi i Općine koje su i koliko dobile i zaključio je da je Općina sve odradila kako treba.

Predsjednik Vijeća se složio s tvrdnjom da je Općina odradila sve što je bilo potrebno, ali skreće pažnju načelniku da se i ljudima koji su najviše stradali, a nisu dobili, nekako pokuša nadoknaditi šteta.

Vijećnik gospodin Tomašec želio je da se razjasni da li je bila proglašena elementarna nepogoda prilikom poplave, a predsjednik gospodin Štromar odgovorio je da je bila proglašena.

Uključio se gospodin Pajtak te navodi da je elementarna nepogoda bila proglašena za područje Općine Vinica, a to područje uključuje 7 naselja te u tom kontekstu ovaj puta nikako nije bilo moguće tražiti od župana proglašenje elementarne nepogode temeljem toga što je u jednom dijelu Goruševnjaka bio mraz.

 Gospodin načelnik ponovio je da je ukupna šteta od poplava procijenjena na oko 2 milijuna

eura, a dobiveno je 8 tisuća Eura.

Vijećnica gospođa Jambriško postavila je pitanje, jer su joj se poljoprivrednici obratili da su poljski putovi u katastrofalnom stanju, kada će biti sanirani.

Načelnik gospodin Štimec odgovorio je da poljski putovi nisu u katastrofalnom stanju te navodi da je uz lateralni kanal sanirano 4 km puta i to vrlo kvalitetno i ići će se s uređenjem i dalje, mada napominje da te iste putove sami poljoprivrednici uništavaju velikim strojevima i teretima.

Vijećnica gospođa Jambriško upitala je dalje da li netko kontrolira to što ljudi sami voze i nasipavaju po poljskim putovima šutu, a predsjednik Vijeća gospodin Štromar napomenuo je da to treba provjeriti, ali i da svakoga tko to radi treba prijaviti.

Vijećnik gospodin Mihalić konstatirao je da su neki dobili, neki možda još nisu, od Varkoma dopis da će se do 1.7. 2024. morati priključiti na kanalizaciju. Vijećnik navodi da je sve to bez nekog obrazloženja, a navodi da niti Općina nije dala nikakvo priopćenje o tome, kako, što i na koji način će se priključiti. Vijećnik navodi da po tome zaključuje da je aglomeracija završena, ali napominje da po njegovu aglomeracija nije završena kako je trebalo jer ima puno nedostataka koji nisu riješeni. Vijećnik Mihalić kao primjer navodi nogostup od Općine do pošte na kojem dijelu postoje barem tri četiri grabe u koje se može upasti i slomiti nogu. Vijećnik nadalje navodi da, kako u njegovoj tako i u drugim ulicama, nije moguća odvodnja jer su grabe zatrpane zajedno s mostovima pa će opet biti poplava, a isto tako kod obitelji Hrženjak kojima je bila poplavljena kuća, nogostup na onom dijelu već godinu dana stoji nesaniran.

Nakon što je načelnik zamolio da konkretizira pitanje, vijećnik Mihalić rekao je da pitanje završetak aglomeracije i priključak na mrežu.

Gospodin načelnik odgovorio je da je svima poznato da je aglomeraciju provodio Varkom i od Varkoma su ljudi dobili obavijest da se mogu priključiti. Načelnik nadalje ističe da je uporabna dozvola i nadzor stvar izvođača i po njima aglomeracija je gotova. Navodi također da kada Općina dobije službenu informaciju tada će sa njom ići van, a za sada može reći ono što zna neslužbeno, a to je da će mještani koji se ne mogu spojiti na postavljena okna, koristiti pumpe. Što se tiče priključaka Općina nije dobila nikakve posebne upute. Prema riječima načelnika, što se tiče nogostupa, u nogostupe se sustavno ulaže kroz sve protekle godine. Načelnik navodi da je ove godine završen nogostup kroz Gornju ulicu, kod osnovne i srednje škole, a nogostup od Trg M. Gupca do Konzuma jeste u katastrofalnom stanju, troškovnik njegove sanacije je negdje oko 60 tisuća Eura, ali kroz naredni period i to će se pokušati riješiti.

Vezano uz kanale i oborinske vode načelnik je napomenuo da je u suradnji s Hrvatskim vodama uređen i očišćen kompletan lateralni kanal, a u slijedećoj fazi spojiti će se svi ti kanali do cesta. U Opečkoj ulici u kojoj vijećnik Mihalić živi, u Bombellesovoj ulici, kao i na granici gdje se spajaju Ladanje i Marčan, također su detektirani problemi s grabama i ide se prema njihovom rješavanju.

Vijećnik Mihalić imao je primjedbu vezanu uz nivo ribnjaka, za koji smatra da bi trebao biti retencija, odnosno trebao bi skupljati višak vode, no smatra da je razina previsoka, navodi da ne zna čija je to ingerencija i tko je to napravio, ali smatra da je to previsoko i nije dobro.

Predsjednik gospodin Štromar odgovorio je da su Hrvatske vode retenciju pretvorile u jezero, ali oni nad tim imaju ingerenciju i takav je projekt napravljen, a vijećnik Mihalić ponovio je da smatra da je nivo vode previsok i zanima ga kontrolira li to tko.

Gospodin Štromar odgovorio je da je održan sastanak s direktorom Hrvatskih voda i da se radi i na tome i na ovome što je prije govorio načelnik da se oborinska odvodnja čim prije riješi.

Vijećnica gospođa Jambriško podsjetila je da je na prošloj sjednici postavila pitanje vezano uz priključenje na kanalizacijsku mrežu pa je rečeno da će dobiti službeni odgovor od Varkoma, no navodi da ga još nije dobila. Vijećnicu zanima, ako je 1.7. rok za spajanje, a ona se ne može spojiti, a još nije dobila službeni odgovor Varkoma tko će joj platiti pumpu, nada se da onda ona neće od 1.7.morati platiti kanalizaciju.

Pročelnica Cvetko odgovorila je da je od Varkoma zatražila odgovor, no do danas odgovor nije došao.

Gospođa Jambriško ponovo je pitala ima li načelnik informaciju, obzirom da se ne može spojiti, ali ne samo ona nego ima više ljudi koji se ne mogu spojiti jer nije dobro napravljeno, mada je uporabna dozvola dobivena pa je po tome dobro napravljeno, ali ju zanima hoće li , ukoliko do 1.7. ne dobije službenu informaciju Varkoma , ipak morati plaćati, bez obzira što se ne može spojiti jer oni nisu dobro napravili.

Gospodin načelnik napomenuo je da raspolaže samo neslužbenim informacijama prema kojima od 1.7. ide povećanje cijene vode u kojoj će biti uključena i kompletna odvodnja otpadnih voda, bez obzira je li netko spojen ili nije . Prema također neslužbenim informacijama, onima koji se neće moći priključiti, Varkom bi o svojem trošku trebao prazniti septičke jame. Načelnik navodi da nema točne informacije na koji način će to biti.

Vijećnica Jambriško ustrajala je na tome da će ona morati podmirivati trošak, a ne može se priključiti jer nije dobro napravljeno te je s vijećnikom gospodinom Mihalićem kratko raspravljala o tome kolika bi mogla biti cijena odnosno trošak kanalizacije.

Predsjednik Vijeća gospodin Štromar napomenuo je da je sve to sadržano u ugovoru od prije šest godina gdje je sve definirano točno u detalje. Gospođa Jambriško odgovorila je da nije definirano to da neće biti dobro napravljeno, a gospodin Štromar odgovorio je da ukoliko nije dobro napravljeno da je i to definirano i da u ugovoru piše da će oni o svom trošku prazniti septičke jame. Gospodin Štromar navodi da je tako po ugovoru, prema kojem Općina Vinica ima obavezu platiti nekoliko milijuna kuna, a ne može utjecati na ništa, ali tako je tadašnje Vijeće odlučilo, da se takav ugovor može potpisati i sada su posljedice toga ugovora takve kakve jesu.

Predsjednik Vijeća gospodin Štromar napomenuo je da kao vijećnik također može postaviti pitanje pa je apelirao na načelnika po pitanju povećanja grobne naknade i uplatnica koje su ovih dana ljudi dobili od Čistoće. Gospodin Štromar navodi da razumije sve okolnosti i da je za sada Čistoća jedina koja je zainteresirana održavati groblje, ali ipak smatra da je ovo povećanje naknade preveliko i da se do jeseni treba vidjeti može li se naći neki model da građani plaćaju manje, a ne koliki su sada čekovi Čistoće.

Načelnik je odgovorio da je već više puta napomenuo da ukoliko vijećnici znaju tko bi preuzeo groblje neka daju svoj prijedlog, no načelnik ističe da ukoliko se Čistoći otkaže ugovor u pitanje dolaze ukopi što nije dobro i ne smije se dogoditi.

Načelnik ponovo apelira da ukoliko bilo tko ima koga ili kakvu ideju, da to predloži ili eventualno da se rebalansom pokušaju osigurati dodatna sredstva pa da ljudi plate manje.

Vijećnik Šipek pitao je kontrolira li tko što i koliko Čistoća radi na groblju, a uključio se vijećnik gospodin Tomašec te navodi da, obzirom da trenutno izvodi radove na groblju, vidi da su djelatnici stvarno prisutni i prazne koševe i stvarne rade, ali je problem u flaksanju.

Vijećnik gospodin Mihalić napominje da se oko održavanja groblja vodi borba već gotovo 10 godina i ništa se nije moglo postići niti kada je bio ugovor s Parkovima, pa je onda došla Čistoća, jer Parkovi više nisu htjeli jer im valjda nije bili isplativo, a troškovi samo rastu i to ne cijena rada već stalno rastu administrativni troškovi.

Predsjednik Vijeća gospodin Štromar izlaz vidi u osnivanju vlastitog komunalnog poduzeća.

Nije bilo vijećnika prijavljenih za daljnja pitanja.

Nakon izvršenog glasovanja predsjednik Vijeća gospodin Štromar, objavio je da je Općinsko vijeće Općine Vinica j e d n o s l a s n o usvojilo

**D N E V N I R E D :**

1. **GODIŠNJI IZVJEŠTAJ O IZVRŠENJU PRORAČUNA OPĆINE VINICA ZA 2023.GODINU**
2. **Obrazloženje uz Proračun**
3. **ODLUKA O RASPODJELI RAZULTATA POSLOVANJA OPĆINE VINICA ZA 2023. GODINU**
4. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA JAVNIH POTREBA OPĆINE VINICA U 2023. GODINI**
5. **Izvješće o izvršenju Programa javnih potreba Općine Vinica u 2023. godini**
6. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA GRAĐENJA KOMUNALNE INFRASTRUKTURE ZA 2023. GODINU**
7. **Izvješće o izvršenju Programa građenja komunalne infrastrukture za 2023. godinu**
8. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA ODRŽAVANJA KOMUNALNE INFRASTRUKTURE ZA 2023. GODINU**

**a)Izvješće o izvršenju Programa održavanja komunalne infrastrukture za 2023. godinu**

1. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA NAKNADE ZA ZADRŽAVANJE NEZAKONITO IZGRAĐENIH ZGRADA U PROSTORU ZA 2023. GODINU**
2. **Izvješće o izvršenju Programa utroška sredstava naknade za zadržavanje nezakonito izgrađenih zgrada u prostoru za 2023. godinu**
3. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA ŠUMSKOG DOPRINOSA ZA 2023. GODINU**
4. **Izvješće o izvršenju Programa utroška sredstava šumskog doprinosa za 2023. godinu**
5. **ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA NAKNADE ZA PROMJENU NAMJENE POLJOPRIVREDNOG ZEMLJIŠTA U 2023. GODINI**
6. **Izvješće o izvršenju Programa utroška sredstava naknade za promjenu namjene poljoprivrednog zemljišta u 2023. godini**
7. **ZAKLJUČAK O USVAJANJU IZVJEŠĆA O RADU NAČELNIKA OPĆINE VINICA U RAZDOBLJU OD 01.07. DO 31.12.2023. GODINE**
8. **Izvješće o radu načelnika Općine Vinica u razdoblju od 01.07. do 31.12.2023. godine**
9. **ODLUKA O KUPNJI NEKRETNINE ČKBR. 220/44 K.O. MARČAN**
10. **ODLUKA O KUPNJI NEKRETNINE ČKBR. 220/43 K.O. MARČAN**

Po usvajanju dnevnog reda, prišlo se usvajanju Zapisnika s 20. sjednice Općinskog vijeća.

Kako nije bilo primjedbi na Zapisnik, nakon izvršenog glasovanja predsjednik gospodin Štromar, konstatirao je da je Općinsko vijeće Općine Vinica j e d n o g l a s n o usvojilo Zapisnik s 20. sjednice Općinskog vijeća Općine Vinica, održane dana 20. ožujka 2024. godine.

Predsjednik Vijeća gospodin Štromar, objedinio je raspravu po točkama dnevnog reda od 1 do 8, obzirom da su iste vezane uz Proračun, a glasovanje će se obaviti za svaku točku dnevnog reda, zasebno.

**Ad 1), Ad 2), Ad 3), Ad 4), Ad 5), Ad 6), Ad 7), Ad 8)**

Materijali vezani uz ove točke dnevnog reda, vijećnicima su dostavljeni uz poziv na sjednicu.

Predsjednik Vijeća gospodin Štromar, pozvao je gospodina Pajtaka da ukratko upozna vijećnike s Godišnjim izvještajem o izvršenju Proračuna Općine Vinica za 2023.g.

Gospodin Pajtak obrazložio je izvršenje Proračuna odnosno izvršenje prihoda i izvršenje rashoda te je napomeno da tu nema skupine 67 i 367 odnosno Dječjeg vrtića te vezano uz iskazani manjak prihoda nad rashodima od cca 135 tisuća € , navodi da je na to utjecao povrat poreza i prireza po godišnjoj poreznoj prijavi kojeg nije moguće točno predvidjeti. Gospodin Pajtak navodi da je 10. prosinca Ministarstvo financija dostavilo naputak, prema kojem je bilo moguće zatražiti obročnu otplatu, no navodi da je Općina Vinica likvidna pa nije bilo potrebe za obročnom otplatom, no zbog povrata je cca 90 tisuća € od poreza sjelo manje, radi izvršenih povrata. Prema riječima gospodina Pajtaka ostalo je za otplatiti cca250 tisuća, plativo u 4 obroka odnosno od siječnja do travnja ove godine. Gospodin Pajtak napominje da je poslovna godina završena s cca 800 tisuća € na računu i da su plaćene sve dospjele obveze s 31.12.

 Na kraju je napomenuo da Općina Vinica, trenutno redovito vrši plaćanja svojih obveza i da na svojem poslovnom računu trenutno ima iznos od 1 milijun i 900 tisuća KUNA, a navodi da govori u kunama, na što je predsjednik gospodin Štromar konstatirao da se zapravo radi o cca 260 tisuća €.

Na upit predsjednika Vijeća, gospodin Jurič kao predsjednik Odbora za financije i proračun i gospođa Majhen kao predsjednica Odbora za statutarno-pravna pitanja, izjasnili su se da su Odbori raspravljali današnje točke dnevnog reda te da preporučuju usvajanje u predloženom obliku.

Vijećnik gospodin Mihalić napomenuo je da je potrebno biti oprezan kod planiranja proračuna, obzirom da je isti bio planiran s iznosom od cca 2,5 milijuna, a ostvaren je s 1,5 milijuna, a gospodin Pajtak ispravio je vijećnika da je plan po II. Izmjenama bio 1 milijun i 977 tisuća € i to zajedno s proračunom Dječjeg vrtića .

Vijećnik gospodin Mihalić napominje da još uvijek nije dobio odgovor na pitanje o I. i II. Izmjenama i dopunama Proračuna, a za izvršenje smatra da je čista matematika i nema se tu što puno filozofirati, samo smatra da proračun treba planirati realno jer ova razlika od gotovo milijun eura ipak govori da je bio nerealan.

Nije bilo vijećnika prijavljenih za daljnju raspravu.

Nakon izvršenog glasovanja predsjednik gospodin Štromar, konstatirao je:

da je Općinsko vijeće Općine Vinica j e d n o g l a s n o donijelo

**GODIŠNJI IZVJEŠTAJ O IZVRŠENJU PRORAČUNA OPĆINE VINICA ZA 2023. GODINU,**

**koji je priložen uz Zapisnik i čini njegov sastavni dio** (točka 1. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O RASPODJELI REZULTATA POSLOVANJA OPĆINE VINICA ZA 2023. GODINU,**

**koja je priložena uz Zapisnik i čini njegov sastavni dio** (točka 2. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA JAVNIH POTREBA**

**OPĆINE VINICA U 2023. GODINI,**

**koji je, zajedno s Izvješćem, priložen uz Zapisnik i čini njegov sastavni dio** (točka 3. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA GRAĐENJA KOMUNALNE INFRASTRUKTURE ZA 2023. GODINU,**

**koji je, zajedno s Izvješćem, priložen uz Zapisnik i čini njegov sastavni dio** (točka 4. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA ODRŽAVANJA KOMUNALNE INFRASTRUKTURE ZA 2023. GODINU,**

**koji je, zajedno s Izvješćem, priložen uz Zapisnik i čini njegov sastavni dio** (točka 5. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA NAKNADE ZA ZADRŽAVANJE NEZAKONITO IZGRAĐENIH ZGRADA U PROSTORU ZA 2023. GODINU,**

**koji je, zajedno s Izvješćem, priložen uz Zapisnik i čini njegov sastavni dio** (točka 6. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA ŠUMSKOG DOPRINOSA ZA 2023. GODINU,**

**koji je, zajedno s Izvješćem, priložen uz Zapisnik i čini njegov sastavni dio** (točka 7. dnevnog reda),

da je Općinsko vijeće Općine Vinica j e d n o g l a s n o donijelo

**ZAKLJUČAK O PRIHVAĆANJU IZVJEŠĆA O IZVRŠENJU PROGRAMA UTROŠKA SREDSTAVA NAKNADE ZA PROMJENU NAMJENE POLJOPRIVREDNOG ZEMLJIŠTA U 2023. GODINI,**

**koji je, zajedno s Izvješćem, priložen uz Zapisnik i čini njegov sastavni dio** (točka 8. dnevnog reda).

**Ad 9)**

Izvješće o radu načelnika u razdoblju od 01.07. do 31.12.2023.g. dostavljeno je vijećnicima uz poziv na sjednicu.

Izvješće je dodatno prezentirao i sam načelnik po aktivnostima kako su navedene i u samom Izvješću.

Vijećnica gospođa Jambriško, obzirom da je načelnik na kraju svojeg izlaganja napomenuo kako je Vinica izgledala prije i kako izgleda sada, napominje da se ne može složiti s konstatacijom načelnika da Vinica sada izgleda tako spektakularno bolje. Gospođa Jambriško navodi da se i u proteklim razdobljima, u kojima je i sama obnašala i dužnost zamjenice načelnika i vijećnice i članice poglavarstva, odnosno uključena je od 2002.g., uvijek se vodilo brigu i rješavali su se problemi i što se tiče sanacije cesta, klizišta, nogostupa, program „Zaželi“ i u proteklim je razdobljima bio realiziran, ulagalo se i u umirovljenike i u školstvo, učenicima su se osigurale radne bilježnice te osim sportskog centra ne vidi da je nešto drugo baš novoga napravljeno. Vijećnica navodi da niti je kakva nova zgrada napravljena, niti je groblje riješeno, znači da problemi koji su postojali, postoje i danas. Vijećnica navodi da se slaže sa svime što se radi i da treba ići za boljitak, ali rečenica da je Vinica sad ljepša nego prije, po njoj ne stoji.

Nije bilo vijećnika prijavljenih za daljnju raspravu.

Po izvršenom glasovanju predsjednik Vijeća gospodin Štromar, konstatirao je da je Općinsko vijeće Općine Vinica j e d n o g l a s n o donijelo

**ZAKLJUČAK O USVAJANJU IZVJEŠĆA O RADU NAČELNIKA OPĆINE VINICA**

 **U RAZDOBLJU OD 01.07. DO 31.12.2023. GODINE,**

**koji je, zajedno s Izvješćem, priložen uz Zapisnik i čini njegov sastavni dio.**

Predsjednik Vijeća gospodin Štromar, objedinio je raspravu o točkama 10 i 11 dnevnog reda.

**Ad 10), Ad 11)**

Načelnik gospodin Štimec napominje da se radi o parcelama kod sportskog centra, odnosno u liniji sa grobljem i do Stanice za tehnički pregled vozila, a isto tako načelnik je podsjetio da je već ranije kupljena parcela s druge strane, odnosno ona koja graniči s grobljem. Prema riječima gospodina načelnika cilj je kroz neko vrijeme otkupiti sve parcele ispod sportskog centra, radi prijave na daljnje natječaje.

Nadalje načelnik navodi da je za predmetne parcele izvršena procjena vrijednosti i obzirom da je vrijednost veća od one o kojoj kao načelnik može samostalno raspolagati, odluku o ovome donosi Općinsko vijeće. Gospodin načelnik navodi da vrijednost kompletnog zemljišta koje je ranije spomenuo, a koje se još planira otkupiti za nastavak sportskog centra, iznosi cca 140 tisuća € .

Vijećnik gospodin Božidar Šipek upitao je koja je cijena po kvadratu, a načelnik je odgovorio da je to 3.94 €.

Vijećnica gospođa Jambriško navodi da je to cijena oko 16 € po četvornom hvatu i kad se to pretvori u kvadratne metre to je više od 4€ pa pita je li to realna cijena.

Vijećnik gospodin Šipek navodi da se radi o poljoprivrednom zemljištu, za koje će Općina ukoliko će htjeti nešto graditi, morati platiti prenamjenu, na što je predsjednik gospodin Štromar odgovorio da je prema prostornom planu zemljište u građevinskoj zoni, a naknada za promjenu namjene zemljišta je vrlo mala.

Vijećnik gospodin Stjepan Tomašec smatra da je to dobra cijena i nada se da vlasnici žele prodati.

Vijećnik gospodin Mihalić upitao je ima li na našem području zemljišta u vlasništvu Države, koje bi Općina mogla dobiti i navodi da koliko se sječa, čestica kod zgrade i sportskog centra je u državnom vlasništvu.

Načelnik gospodin Štimec odgovorio je da je točno da je to zemljište u državnom vlasništvu te da je predmet prebačen s države na županiju, da je vrijednost zemljišta cca 12 tisuća € i da se nada da će u suradnji sa županom Općina dobiti to zemljište.

Vijećnik Mihalić navodi da bi trebalo naći zemljište prikladno za izgradnju stambenih objekata, kako to primjerice čine i druge općine jer smatra da uz sportski centar i za time postoji potreba.

Vijećnik Mihalić iznosi da je to prijedlog Kluba vijećnika HDZ-a pa neka se razmotri jer smatra da ima i zemljišta i mogućnosti za to.

Nije bilo vijećnika prijavljenih za daljnju raspravu.

Nakon izvršenog glasovanja predsjednik Vijeća gospodin Štromar, konstatirao je:

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE ČKBR. 220/44 K.O. MARČAN,**

**koja je priložena uz Zapisnik i čini njegov sastavni dio** (točka 10. dnevnog reda),

da je Općinsko vijeće Općine Vinica j e d n o g l a s n o donijelo

**ODLUKU O KUPNJI NEKRETNINE ČKBR. 220/43 K.O. MARČAN,**

**koja je priložena uz Zapisnik i čini njegov sastavni dio** (točka 11. dnevnog reda).

Predsjednik Vijeća gospodin Štromar, konstatirao je da je dnevni red realiziran, zahvalio je nazočnima na suradnji te je sjednicu zaključio

u 20 sati i 37 minuta.

Voditeljica Zapisnika: Predsjednik Općinskog vijeća:

 Biserka Jakopanec Predrag Štromar